Γουλιέλμος Α΄ της Σικελίας

Συνθήκη του Μπενεβέντο

Με την άνοδο του στον θρόνο ο Γουλιέλμος Α΄ συνέχισε την πολιτική που είχε ξεκινήσει ο πατέρας του τα τελευταία χρόνια, μονάχα ο Τόμας Μπρούν έπεσε από την θέση του Καγκελάριου και αντικαταστάθηκε από τον Μάιο του Μπάρι. Ο Μάιο, ένας άνθρωπος χαμηλής καταγωγής είχε την απόλυτη εξουσία στο βασίλειο, συνέχισε την πολιτική του Ρογήρου Β΄, κράτησε μακριά από την διοίκηση τους ευγενείς και περιόρισε τα προνόμια των πόλεων. Οι βαρόνοι προχώρησαν σε εξέγερση με την υποκίνηση του πάπα Αδριανού Δ΄ που δεν είχε αναγνωρίσει ακόμα τον Γουλιέλμο Α΄, την εξέγερση υποκίνησαν επίσης ο Μανουήλ Α΄ Κομνηνός και ο Φρειδερίκος Α΄ Βαρβαρόσσα. 
Τα στρατεύματα από την Βυζαντινή αυτοκρατορία επιτέθηκαν στην νότια Ιταλία στα τέλη του 1155 και κατέλαβαν το Μπάρι, το Τράνι, το Τζιοβινάτζο, την Άντρια, τον Τάραντα και ξεκίνησε την πολιορκία του Μπρίντιζι. Το επόμενο έτος ο Γουλιέλμος Α' αποβιβάσθηκε με το στρατό του στην Απουλία, κατέστρεψε τα τέσσερα πλοία του Ρωμαϊκού στόλου στο Μπρίντιζι και ανακατέλαβε το Μπάρι. Ο Γουλιέλμος Α΄ στο Μπενεβέντο υπέγραψε με τον πάπα Αδριανό Δ΄ την "Συνθήκη του Μπενεβέντο" (18 Ιουνίου 1856) με την οποία συγχωρούσε τους στασιαστές και αναγνωριζόταν ως βασιλιάς της Σικελίας. Το 1157 έστειλε 164 πλοία με 10.000 άνδρες που λεηλάτησαν την Εύβοια και τον Αλμυρό, το επόμενο έτος έκλεισε ειρήνη με τους Ρωμαίους.

Απώλεια της Αφρικής

Οι διπλωματικές αυτές επιτυχίες μάλλον οφειλόταν στο Μάιο, από την άλλη όμως χάθηκαν οι κτήσεις στην Αφρική από τους Αλμοάδες, πιθανότατα ο ίδιος τις εγκατέλειψε σκόπιμα χάρη στους κινδύνους που είχε συναντήσει από τον βορά. Η πόλης Σφαξ επαναστάτησε και σύντομα η εξέγερση εξαπλώθηκε σε ολόκληρη την Τυνησία αλλά ο Γουλιέλμος Α΄ δεν έκανε τίποτα για να την καταστείλει. Το 1159 ο Βέρβερος ναύαρχος του που βαπτίστηκε Πέτρος επέδραμε με 160 πλοία εναντίον των Σαρακηνών των Βαλεαρίδων. Στην συνέχεια έστειλε στόλο με τον Πέτρο να υπερασπιστεί την Αλ-Μαχντίγια μια πόλη ανάμεσα στην Τύνιδα και την Σφάξ που την πολιορκούσαν οι εξεγερμένοι. Έπειτα από εμπλοκή σε μάχη ο Πέτρος επέστρεψε στη Σικελία και η Αλ-Μαχντίγια παραδόθηκε στους Μουσουλμάνους τον Ιανουάριο του 1160, έτος που σηματοδοτεί το τέλος της κυριαρχίας στην περιοχή της Τύνιδας και της "Αφρικάνικης αυτοκρατορίας".

Εξεγέρσεις

Η πολιτική του Μάιο οδήγησε σε μια γενική εξέγερση των ευγενών, τον Νοέμβριο του 1160 ο Μάιο δολοφονήθηκε από τον Ματθαίο Μπονέλο, ηγέτη των Σικελών βαρόνων. Οι ευγενείς είχαν απώτερο σκοπό την αντικατάσταση του Γουλιέλμου Α΄ από τον πρωτότοκο υιό του Ρογήρο Δ΄, δούκα της Απούλιας που θα ήταν λιγότερο δυνατός. Μετά την δολοφονία του Μάιο ο Σίμων του Τάραντος νόθος υιός του Ρογήρου Β΄ και ο Τανκρέδος της Σικελίας νόθος υιός του Ρογήρου Γ΄ της Απουλίας, πρωτότοκου υιού του Ρογήρου Β΄ επιτέθηκαν και λεηλάτησαν τα ανάκτορα. Ο βασιλιάς συνελήφθη με ολόκληρη την οικογένειας του και η ζωή του σώθηκε χάρη στην επέμβαση του Ριχάρδου της Μάνδρας, ο Ρογήρος έκανε περιοδεία στους δρόμους και ανακοίνωσε ότι θα γίνει η στέψη του στον Καθεδρικό ναό σε τρεις μέρες. Ο βασιλιάς έμεινε για λίγο καιρό στα χέρια των συνωμοτών αλλά ο λαός και ο στρατός αντιδρώντας συνέτριψαν τους επαναστάτες, πολιόρκησαν τα ανάκτορα και ελευθέρωσαν τον βασιλιά. Στην επιχείρηση σκοτώθηκε και ο αντάρτης γιος του Ρογήρος με ένα βέλος στα μάτια, σύμφωνα με κάποιον ιστορικό ο ίδιος ο Γουλιέλμος Α΄ "σκότωσε τον γιο του για την απιστία του".

Θάνατος

Ο Γουλιέλμος Α΄ ελεύθερος από επαναστάσεις μπόρεσε να ασχοληθεί τα τελευταία χρόνια της ζωής του με την διακυβέρνηση του βασιλείου του, εμπιστεύθηκε τη διακυβέρνηση σε άνδρες από την σχολή του Μάιο όπως ο Ματθαίος του Έτζελο, ο Σιλβέστερ του Μαρσίκο και τον Πάλμερ των Συρακουσών. Έγινε ένθερμος υποστηρικτής του πάπα εναντίον του αυτοκράτορα της Γερμανίας και ο νεοεκλεγείς Πάπας Αλέξανδρος Γ΄ εγκαταστάθηκε τον Νοέμβριο του 1165 στο Ανάκτορο του Λατερανού με Νορμανδική φρουρά. Ο Γουλιέλμος Α΄ απεβίωσε την επόμενη χρονιά (7 Μαΐου 1166) και τάφηκε στον Καθεδρικό Ναό του Παλέρμο, όταν ολοκληρώθηκε ο Καθεδρικός ναός του Μονρεάλε ο γιος του Γουλιέλμος Β΄ μετέφερε εκεί την σωρό του.